Sklep III R 6/2010
Datum: 2010-09-07T02:00:00.000+02:00
ecli: ECLI:SI:VSRS:2010:III.R.6.2010
sodisce: Vrhovno sodišče
oddelek: Gospodarski oddelek
podrocje: CIVILNO PROCESNO PRAVO
institut: spor o pristojnosti - preselitev sedeža stranke na območje drugega sodišča

## Jedro

Tožena stranka je pred začetkom tega gospodarskega spora preselila svoj sedež iz območja Okrožnega sodišča na Ptuju na območje Okrožnega sodišča v Kranju. Ker je ob izdaji sklepa o ugovoru (sedaj) tožena stranka že imela sedež na območju Okrožnega sodišča v Kranju in ker pravilo o ustalitvi pristojnosti ne pride v poštev, je Vrhovno sodišče v sporu o pristojnosti odločilo, da je za odločanje v tej zadevi pristojno Okrožno sodišče v Kranju.

## Izrek

Za odločanje v tej zadevi je krajevno pristojno Okrožno sodišče v Kranju.

## Obrazložitev

1. Tožeča stranka (prej upnik v izvršilni zadevi) je po pooblaščenki dne 5. 10. 2009 vložila predlog za dovolitev izvršbe na podlagi verodostojne listine pred Okrajnim sodiščem v Ljubljani. Ker je tožena stranka (prej dolžnik v izvršilni zadevi) predlogu ugovarjala, je Okrajno sodišče v Ljubljani s sklepom o ugovoru, sklep o izvršbi, opr. št. VL 146261/2009 z dne 9. 10. 2009, v delu, v katerem je bila dovoljena izvršba, razveljavilo in spis kot pristojnemu za odločanje odstopilo Okrožnemu sodišču na Ptuju. Okrožno sodišče na Ptuju je presodilo, da zaradi spremembe sedeža tožene stranke ni krajevno pristojno. Vrhovnemu sodišču je v skladu z drugim odstavkom 24. člena v zvezi z drugim odstavkom 25. člena ZPP(1) predlagalo, da odloči v sporu o pristojnosti.

2. Predlog je utemeljen.

3. Če ni z zakonom določena izključna krajevna pristojnost kakšnega drugega sodišča, je za sojenje pristojno sodišče, ki je splošno krajevno pristojno za toženo stranko (prvi odstavek 46. člena ZPP). Za sojenje v sporih zoper pravne osebe je splošno krajevno pristojno sodišče, na območju katerega je njihov sedež [...] (48. člen ZPP). Ne glede na vrednost spornega predmeta so okrožna sodišča pristojna, da sodijo v gospodarskih sporih (7. točka drugega odstavka 32. člena ZPP).

4. Iz podatkov sodnega registra izhaja, da je tožena stranka pred začetkom tega gospodarskega spora, dne 9. 10. 2009, preselila svoj sedež iz območja Okrožnega sodišča na Ptuju na območje Okrožnega sodišča v Kranju. Ker je ob izdaji sklepa o ugovoru (sedaj) tožena stranka že imela sedež na območju Okrožnega sodišča v Kranju in ker pravilo o ustalitvi pristojnosti iz tretjega odstavka 17. člena ZPP ne pride v poštev, je Vrhovno sodišče v sporu o pristojnosti odločilo, da je za odločanje v tej zadevi pristojno Okrožno sodišče v Kranju.

Op. št. (1): Zakon o pravdnem postopku (Ur. l. RS, št. 26/99 s spremembami; ZPP).